ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0641/96 υποβολή: Παύλος Σαρλής (PPE) προς την Επιτροπή (15 Μαρτίου 1996)

Θέμα: Καθυστέρηση λειτουργίας νέου ελληνικού συστήματος ελέγχου εναέριας κυκλοφορίας - Προβλήματα που προκύπτουν σε βάρος των τουριστών

Το Δεκέμβριο του 1995, η Υπηρεσία Πολιτικής Αεροπορίας (Υ.Π.Α.) της Ελλάδος παρέλαβε επισήμως από τους αναδόχους κατασκευαστές ένα πλήρες και απόλυτα σύγχρονο σύστημα ελέγχου της εναέριας κυκλοφορίας του ελληνικού εναερίου χώρου, το οποίο περιλαμβάνει και τον εκ βάθρων συγχρονισμό και εξοπλισμό του Κέντρου Ελέγχου Προσέγγισης Αθηνών (ΚΕΠΑΘ).

Δυστυχώς το ως άνω σύστημα ελέγχου δεν έχει ακόμη τεθεί σε λειτουργία παρότι η Υ.Π.Α. έχει μετεκπαιδεύσει τους έλληνες ελεγκτές εναέριας κυκλοφορίας στο νέο αυτό σύστημα.

Αν το καθόλα έτοιμο νέο σύστημα που έχει συγχρηματοδοτηθεί με σημαντικούς κοινοτικούς πόρους, δεν τεθεί σε λειτουργία μέσα στους αμέσως επόμενους μήνες, τα εκατομμύρια των ευρωπαίων τουριστών που σκοπεύουν να επισκεφθούν την Ελλάδα το θέρος του 1996 θα ταλαιπωρηθούν αφάνταστα εξαιτίας των καθυστερήσεων και ματαιώσεων πτήσεων που προκαλεί το παλαιάς τεχνολογίας ελληνικό σύστημα εναερίου ελέγχου.

Τόσο η Επιτροπή, όσο και το Συμβούλιο έχουν επανειλημμένως ασχοληθεί προσφάτως με τα προβλήματα των ευρωπαίων τουριστών από τις καθυστερήσεις και ματαιώσεις πτήσεων κατά τους θερινούς μήνες και έχουν λάβει κατά καιρούς μέτρα.

Ερωτάται η Επιτροπή αν γνωρίζει το πρόβλημα, που σύμφωνα με πληροφορίες οφείλεται σε διενέξεις μεταξύ της Διοικήσεως Υ.Π.Α. και των ελεγκτών εναέριας κυκλοφορίας, και τι προτίθεται να πράξει για την άμεση θέση σε λειτουργία του νέου συστήματος ελέγχου της εναέριας κυκλοφορίας της Ελλάδος χάριν της προστασίας των ευρωπαίων τουριστών.

Απάντηση του κυρίου Kinnock εξ ονόματος της Επιτροπής (30 Απριλίου 1996)

Είναι προφανές ότι η μετάβαση σε αυτοματοποιημένο σύστημα δεν είναι ποτέ εύκολο εγχείρημα. Είναι τεχνικά περίπλοκο, απαιτεί προσεκτικό σχεδιασμό και πολύ χρόνο. Η Επιτροπή παρακολουθεί βεβαίως τις εξελίξεις στην Ελλάδα.

Εξ όσων γνωρίζει η Επιτροπή, η προσωρινή αποδοχή του νέου συστήματος θα ολοκληρωθεί στους αμέσως προσεχείς μήνες και θα ακολουθηθεί από ολιγόμηνο διάστημα προεπιχειρησιακού ελέγχου. Ορισμένα στοιχεία του συστήματος λειτουργούν ήδη και η Επιτροπή αναμένει ότι το όλο σύστημα θα είναι έτοιμο για επιχειρησιακή χρήση στις αρχές του προσεχούς έτους, οπότε η μετάβαση από το παλαιό στο νέο σύστημα δύναται να αρχίσει.
ΓΡΑΠΤΗ ΕΡΩΤΗΣΗ E-0761/96 υποβολή: Angela Billingham (PSE) προς την Επιτροπή (26 Μαρτίου 1996)

Θέμα: Nόμος περί ιταμούς συμπεριφοράς στο χώρο εργασίας

Η τρομοκρατία στο χώρο εργασίας είναι ένα θέμα που επισύρει ολοένα και περισσότερο την προσοχή της κοινής γνώμης. Τα εκπαιδευτικά ιδρύματα επισημαίνονται από τους ειδικούς ως οι χώροι εργασίας όπου το φαινόμενο αυτό βρίσκει πρόσφορο έδαφος για την ανάπτυξή του. Στη Μεγάλη Βρετανία, 150.000 δάσκαλοι και καθηγητές συνταξιοδοτήθηκαν πρόωρα κατά την τελευταία δεκαετία για ασθένειες που οφείλονται στο στρες. Ο αριθμός αυτός είναι τριπλάσιος σε σχέση με τον αριθμό των ατόμων που συνταξιοδοτούνται έχοντας καλύψει το όριο ηλικίας.

Η Σουηδία είναι η μόνη Ευρωπαϊκή χώρα με ουσιαστική νομοθεσία στο θέμα αυτό. Ο σχετικός νόμος, εν προκειμένω, είναι γνωστός ως «Νόμος περί ιταμούς συμπεριφοράς στο χώρο εργασίας».

Προτίθεται η Επιτροπή να προβεί σε ενέργειες σχετικό με τη θέσπιση Ευρωπαϊκής νομοθεσίας που θα προστατεύει τα άτομα από τη βίαιη συμπεριφορά στο χώρο εργασίας, ούτως ώστε να αποφεύγονται οι πρόωρες συνταξιοδοτήσεις που οφείλονται σε νόσους συνδεόμενες με το στρες;

Απάντηση του κ. Flynn εξ ονόματος της Επιτροπής (7 Μαΐου 1996)

Οι ενέργειες της Επιτροπής στα πλαίσια του κοινοτικού προγράμματος για την ασφάλεια, την υγιεινή και την υγεία στην εργασία, που καλύπτει την περίοδο 1996-2000 ((COM(95) 282 τελικό. )), περιλαμβάνουν την εκτίμηση των κινδύνων για ειδικά θέματα υγείας και ασφάλειας, μεταξύ των οποίων συγκαταλέγονται η βία και το στρες στο χώρο εργασίας. Το πρόβλημα της ιταμής συμπεριφοράς στην εργασία συνδέεται με τα θέματα αυτά. Η εν λόγω εκτίμηση θα συμπεριλάβει, σε εύθετο χρόνο, μια αξιολόγηση που θα καθορίσει εάν επιβάλλεται η ανάληψη δράσης σε κοινοτικό επίπεδο.
ΓΡΑΠΤΗ ΕΡΩΤΗΣΗ E-0396/96 υποβολή: Jesϊs Cabezσn Alonso (PSE) και Juan Colino Salamanca (PSE) προς την Επιτροπή (22 Φεβρουαρίου 1996)

Θέμα: Ελευθέρωση των ποσοστώσεων γάλακτος

Προτίθεται η Επιτροπή να εξετάσει στο προσεχές μέλλον τη δυνατότητα μιάς κάποιας ελευθέρωσης των ποσοστώσεων γάλακτος, όπως φαίνεται να προτείνουν ορισμένες μεγάλες επιχειρήσεις παραγωγής και εμπορίας του γάλακτος στην Ευρωπαϊκή Ένωση; Εάν ναι, κατά ποίαν έννοια θα αντιμετώπιζε η Επιτροπή μιά τέτοια ελευθέρωση;

Aπάντηση του κ. Fischler εξ ονόματος της Επιτροπής (11 Μαρτίου 1996)

Το υφιστάμενο καθεστώς ποσοστώσεων πρόκειται να ισχύσει μέχρι το έτος 2000. Η Επιτροπή θα ήταν ευτυχής αν της υποβληθούν ιδέες σχετικά με το μελλοντικό καθεστώς μετά από την εκπνοή του παρόντος 7 δεν σχεδιάζει όμως να διατυπώσει πρόταση για αλλαγή του υφισταμένου καθεστώτος στο αμέσως προσεχές μέλλον.
ΓΡΑΠΤΗ ΕΡΩΤΗΣΗ E-0433/96 υποβολή: Philippe-Armand Martin (UPE) προς την Επιτροπή (29 Φεβρουαρίου 1996)

Θέμα: Διαχείριση του αμπελοοινικού τομέα

Το άρθρο 6 του Κανονισμού 822/87 ((ΕΕ L 84 της 27.03.1987, σελ. 1. )) ορίζει ότι απαγορεύεται οποιαδήποτε νέα φύτευση αμπέλων έως την 31η Αυγούστου 1996.

Ο κανονισμός αριθ. 1442/88 ((ΕΕ L 132 της 28.05.1988, σελ. 3. )) προβλέπει ότι οι ενισχύσεις για την εκρίζωση αμπέλων θα σταματήσουν την 31η Αυγούστου 1996.

1. Τι σκέπτεται να προτείνει η Επιτροπή για τις επόμενες περιόδους εσοδείας;

2. Θα μπορούσε η Επιτροπή να προβεί σε απολογισμό σχετικά με τις διαρθρωτικές συνέπειες των ανωτέρω δύο μέτρων;

3. Στην περίπτωση κατά την οποία η μεταρρύθμιση της ΚΟΑ Οίνων δεν θα έχει ολοκληρωθεί έως τις 31 Αυγούστου 1996, τι σκοπεύει να πράξει η Επιτροπή για την προσεχή περίοδο εσοδείας; Πότε σκοπεύει να ενημερώσει σχετικώς τους παραγωγούς;

Απάντηση του κ. Fischler εξ ονόματος της Επιτροπής (13 Μαρτίου 1996)

Πράγματι, στις 31 Αυγούστου 1996, κατά το τέλος της τρέχουσας αμπελοοινικής περιόδου, θα λήξει και η περίοδος της απαγόρευσης των νέων φυτεύσεων του καθεστώτος πριμοδοτήσεων για την εκρίζωση. Οι απαντήσεις στις τρεις ερωτήσεις που θέτει το Αξιότιμο Μέλος του Κοινοβουλίου για το θέμα αυτό έχουν ως εξής:

1. Η Επιτροπή, στο πλαίσιο της θέσπισης μέτρων για τις τιμές 1996/1997 προτείνει την παράταση κατά μία περίοδο, αφενός μεν της απαγόρευσης των νέων φυτεύσεων και, αφετέρου, το καθεστώς της εκρίζωσης. Ο βασικός στόχος είναι να καταστεί δυνατή η συνέχιση των εργασιών για τη μεταρρύθμιση της κοινής οργάνωσης αγοράς (ΚΟΑ) που πραγματοποιούνται αυτόν τον καιρό στο πλαίσιο του Συμβουλίου.

2. Όσον αφορά τις επιπτώσεις των δύο αυτών μέτρων στο αμπελουργικό δυναμικό, η Επιτροπή διαθέτει στοιχεία τα οποία διαβιβάζονται τακτικά από τα κράτη μέλη. Λαμβανομένου υπόψη του γεγονότος ότι υπάρχουν πάρα πολλοί σχετικοί πίνακες της Επιτροπής, τα εν λόγω στοιχεία διαβιβάζονται απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.

3. Στο πλαίσιο που η δέσμη μέτρων για τις τιμές 1996/1997, η Επιτροπή προτείνει παράταση του ισχύοντος καθεστώτος κατά ένα ακόμη έτος εάν το Συμβούλιο δεν αποφασίσει επί της προτάσεως για τη μεταρρύθμιση της ΚΟΑ στον αμπελοοινικό τομέα.
ΓΡΑΠΤΗ ΕΡΩΤΗΣΗ E-0775/96 υποβολή: Thomas Megahy (PSE) προς την Επιτροπή (1 Απριλίου 1996)

Θέμα: Δημόσια υγεία και ενημέρωση

Ψηφοφόρος μου παραπονείται ότι εξετέθη στο κίνδυνο να προσβληθεί από τη νόσο των λεγεωναρίων λόγω ανεπαρκούς ανταλλαγής πληροφοριών για θέματα δημόσιας υγείας μεταξύ της Τουρκίας και του Ηνωμένου Βασιλείου. Πρόκειται για ζήτημα που ενδεχομένως ενδιαφέρει και τις άλλες χώρες της ΕΕ.

Ο εν λόγω ψηφοφόρος ανέφερε ότι η νόσος των λεγεωναρίων εκδηλώθηκε τον Μάϊο του 1995 σε ξενοδοχείο του KUSADISI (Τουρκία). Συνολικά, προσβλήθηκαν δώδεκα άτομα. Ωστόσο, μόνο στο τέλος Σεπτεμβρίου ελήφθησαν μέτρα για την απομάκρυνση των τουριστών από το συγκεκριμένο ξενοδοχείο. Στο διάστημα που μεσολάβησε, εξετέθησαν στον κίνδυνο να προσβληθούν από τη νόσο 4.500 Βρετανοί τουρίστες που είχαν καταλύσει στο εν λόγω ξενοδοχείο.

Ποιές είναι οι υπάρχουσες διευθετήσεις μεταξύ της ΕΕ και της Τουρκίας για την ανταλλαγή ζωτικών πληροφοριών στον τομέα της δημόσιας υγείας; Θεωρεί η Επιτροπή ότι οι σημερινοί τρόποι ανακοίνωσης των κινδύνων που άπτονται της δημόσιας υγείας είναι αποτελεσματικοί; Εάν όχι, τι μπορεί να γίνει για τη βελτίωσή τους;

Απάντηση του κ. Flynn εξ ονόματος της Επιτροπής (8 Μαΐου 1996)

Τα στοιχεία που αφορούν τη νόσο των λεγεωνάριων παρακολουθούνται από δίκτυο που χρηματοδοτείται από την Επιτροπή. Το σύστημα αυτό ονομάζεται European working group for legionnaires' infections, που περιλαμβάνει τη συλλογή και την ανάλυση των πληροφοριών που προέρχονται από 24 χώρες εκ των οποίων τα κράτη μέλη (με εξαίρεση το Λουξεμβούργο), την Κροατία, τη Δημοκρατία της Τσεχίας, τη Μάλτα, τη Νορβηγία, τη Ρωσία, τη Δημοκρατία της Σλοβακίας, την Ελβετία και την Τουρκία. Στόχος του δικτύου είναι η ταχεία ανίχνευση ομαδικών περιστατικών που μπορούν να δώσουν ενδείξεις για κοινή πηγή και να προειδοποιηθούν ταχέως οι χώρες που συμμετέχουν στο δίκτυο αυτό. Η εγκατάσταση του δικτύου έγινε το 1987. Το κέντρο συλλογής, που ήταν στην αρχή στη Στοκχόλμη, είναι από την 1η Ιουλίου 1993 το Communicable disease surveillance centre στο Colindale (Λονδίνο).

Η Επιτροπή επιθυμεί να αναπτυχθεί αυτό το είδος δικτύου σε κοινοτική κλίμακα και για άλλες μεταδοτικές ασθένειες, όπως το επιβεβαιώνει η ανακοίνωση που αφορά τα δίκτυα επίβλεψης των μεταδοτικών ασθενειών στην Κοινότητα και η πρόταση απόφασης του Κοινοβουλίου και του Συμβουλίου για τη δημιουργία δικτύου επιδημιολογικής επίβλεψης και ελέγχου των μεταδοτικών ασθενειών στην Κοινότητα ((COM(96) 78 τελικό της 7.3.1996. )), η οποία είναι υπό εξέταση. Οι δείκτες υγείας της Τουρκίας μπορούν εξάλλου να γίνουν γνωστοί μέσω του περιφερειακού γραφείου της Παγκόσμιας Οργάνωσης Υγείας για την Ευρώπη, που καλύπτει τη χώρα αυτή και το σύνολο των κρατών μελών.
ΓΡΑΠΤΗ ΕΡΩΤΗΣΗ E-0706/96 υποβολή: Gianni Tamino (V) προς την Επιτροπή (26 Μαρτίου 1996)

Θέμα: Παράλειψη μεταφοράς της Οδηγίας για τα καλλυντικά, στο εσωτερικό δίκαιο εκ μέρους της Ιταλίας

Ο νόμος αριθ. 52 της 6ης Φεβρουαρίου 1996 προβλέπει την υποχρέωση της κυβέρνησης να μεταφέρει στο εσωτερικό δίκαιο, εντός της 25ης Φεβρουαρίου 1997, την Οδηγία 93/35/ΕΟΚ ((ΕΕ L 151 της 23.6.1993, σελ. 32. )) περί καλλυντικών.

Η εν λόγω Οδηγία, στο άρθρο 3, προβλέπει ότι τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία το αργότερο στις 14 Ιουνίου 1995.

Έχει ενημερωθεί η Επιτροπή για τα ανωτέρω;

Τι μέτρα προτίθεται να λάβει η Επιτροπή για τη μεταφορά της Οδηγίας στο εσωτερικό δίκαιο εκ μέρους της Ιταλίας;

Ποιά είναι η γνώμη της για ό,τι ορίζεται στο δεύτερο εδάφιο του άρθρου 29 του προαναφερθέντος ιταλικού νόμου όπου αναφέρεται: «θεσπίζεται η υποχρέωση της τήρησης των διατάξεων και των προθεσμιών που προβλέπονται στο σημείο 3 του άρθρου 1 της Οδηγίας 93/35 ΕΟΚ, όσον αφορά τα πειράματα σε ζώα»;

Απάντηση της κας Bonino εξ ονόματος της Επιτροπής (8 Μαΐου 1996)

Με επιστολή, της 29ης Φεβρουαρίου 1996, η Επιτροπή έλαβε επίσημη ανακοίνωση της ιταλικής κυβέρνησης, για τον νόμο αριθ. 57/1996 ο οποίος νομιμοποιεί την προαναφερόμενη κυβέρνηση να μεταφέρει την οδηγία 93/35/ΕΟΚ στα καλλυντικά προϊόντα την 25 Φεβρουαρίου 1997.

Η Επιτροπή, σύμφωνα με τις υποχρεώσεις που προκύπτουν από το άρθρο 155 της Συνθήκης ΕΚ, άρχισε διαδικασία παράβασης κατά της Ιταλίας για την μη μεταφορά της εν λόγω οδηγίας και απέστειλε στην ιταλική κυβέρνηση προειδοποιητική επιστολή τον Οκτώμβριο 1995. Αυτή η διαδικασία θα αρχειοθετηθεί τη στιγμή που η οδηγία θα μεταφερθεί στην έννομη ιταλική τάξη.

Ο ιταλικός νόμος που αναφέρει ο αξιότιμος βουλευτής υποχρεώνει την ιταλική κυβέρνηση να μεταφέρει στην έννομη ιταλική τάξη το άρθρο 3 της εν λόγω οδηγίας, μέσα στις κατάλληλες προθεσμίες.
ΓΡΑΠΤΗ ΕΡΩΤΗΣΗ P-0872/96 υποβολή: Clive Needle (PSE) προς την Επιτροπή (2 Απριλίου 1996)

Θέμα: Απόσυρση από την κυκλοφορία ορισμένων εντύπων από τον διανομέα WH Smith

Ο διανομέας εντύπων WH Smith απέσυρε περίπου 300 μικρότερης κυκλοφορίας τίτλους από τα καταστήματά του στο ΗΒ, συμπεριλαμβανομένης και της εφημερίδας «ΤRIBUNE» που αποτελούσε εξαιρετικό φόρουμ πολιτικού προβληματισμού. Ζητείται από την Επιτροπή να εξετάσει το θέμα κατεπειγόντως, προκειμένου να διευκρινίσει αν παραβιάζονται οι περί ανταγωνισμού κανονισμοί, πριν χαθούν απασχολήσεις στον τομέα αυτό.

Απάντηση του κ.Van Miert εξ ονόματος της Επιτροπής (25 Απριλίου 1996)

Η εξέταση προβλημάτων ανταγωνισμού που οφείλονται στην απόσυρση εκ μέρους ενός διανομέα ορισμένων εντύπων από τα πρατήρια λιανικής πώλησης που διαθέτει αποτελεί θέμα το οποίο αρχικά πρέπει να εξεταστεί από τις αρχές ανταγωνισμού του Ηνωμένου Βασιλείου. Η αρμόδια υπηρεσία ανταγωνισμού (ΟFT)(Office of fair trading) παρακολουθεί τις αλλαγές που έχουν εν γένει επέλθει στη διανομή εντύπων από τότε που τέθηκαν σε εφαρμογή διορθωτικά μέτρα για την αντιμετώπιση ορισμένων προβλημάτων ανταγωνισμού, που επισήμανε η επιτροπή μονοπωλίων και συγχωνεύσεων στην έκθεσή της σχετικά με τη διανομή εφημερίδων, το Δεκέμβριο 1993.

Πέρα από τις αλλαγές ως προς τη διανομή, οι τεχνολογικές εξελίξεις, όπως εκδσσεις με χρήση ηλεκτρονικού υπολογιστή (desk-top publishing), έχουν οδηγήσει σε πολλαπλασιασμό του αριθμού των διαθέσιμων εκδόσεων. Κατά συνέπεια, πρέπει να λαμβάνονται εμπορικές αποφάσεις σχετικά με το ποιές εκδόσεις πρέπει να διατηρούνται. Μολονότι ενδέχεται ορισμένα έντυπα χαμηλής κυκλοφορίας να μη πωλούνται πλέον μέσω των συνήθων πρακτορείων, είναι ωστόσο κατά κανόνα δυνατό να τα προμηθεύεται κανείς με συνδρομή, είτε απευθείας από τους εκδότες τους είτε μέσω των διανομέων.

Η Επιτροπή δεν έχει προς το παρόν την πρόθεση να διερευνήσει την πολιτική λιανικής πώλησης του διανομέα. Αυτό συμβαίνει για δύο λόγους - λόγω της έλλειψης πληροφοριών που να αποδεικνύουν ότι έχει επηρεαστεί το εμπόριο μεταξύ των κρατών μελών και το πιο σημαντικό, επειδή η ΟFT παρακολουθεί ενεργά την εξέλιξη του ανταγωνισμού στον εν λόγω τομέα.
ΓΡΑΠΤΗ ΕΡΩΤΗΣΗ E-0619/96 υποβολή: Amedeo Amadeo (NI) προς την Επιτροπή (13 Μαρτίου 1996)

Θέμα: Τηλεαγορά

Η υπηρεσία της τηλεαγοράς αποτελεί αντικείμενο διπλής φιλελευθεροποίησης. Αφενός δεν υφίσταται πλέον κανένας χρονικός περιορισμός για τα κανάλια που επιδίδονται αποκλειστικά στη δραστηριότητα αυτή, και αφετέρου οι ζώνες που αφιερώνονται στην τηλεαγορά και εντάσσονται σε άλλες υπηρεσίες, θα μπορούν να αυξηθούν από μια ώρα κατ' ανώτατο όριο σε τρεις ώρες ημερησίως.

Επιδοκιμάζοντας την Επιτροπή για την αντιμετώπιση του ειδικού θέματος της τηλεαγοράς και μολονότι θεωρώ ότι το πρόβλημα συνδέεται κυρίως με τις συμβάσεις των οποίων η διαπραγμάτευση γίνεται εξ αποστάσεως, ερωτάται η Ευρωπαϊκή Επιτροπή αν θεωρεί απαραίτητο η εμπορική αυτή τεχνική, λόγω της φύσης της, να συμμορφώνεται στον οπτικοακουστικό τομέα με μια σειρά αυστηρών κανόνων τους οποίους η ίδια η Επιτροπή θα έπρεπε να καθορίσει αμέσως.

Απάντηση του κ. Oreja εξ ονόματος της Επιτροπής (6 Μαΐου 1995)

Με την πρότασή της ((ΕΕ C 185 της 19. 7.1995. )) για την αναθεώρηση της οδηγίας 89/552/ΕΟΚ του Συμβουλίου, που αφορά τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με τις ραδιοτηλεοπτικές εκπομπές ((ΕΕ L 298 της 17.10.1989. )), η Επιτροπή πρότεινε να τροποποιηθούν οι κανόνες που ισχύουν σχετικά με τις τηλεαγορές ενόψει των εξελίξεων που έχουν σημειωθεί στον τομέα των ραδιοτηλεοπτικών εκπομπών.

Η Επιτροπή πρότεινε συγκεκριμένα να επιτρέπεται στα κανάλια που δεν ασχολούνται αποκλειστικά με την τηλεαγορά να υπερβαίνουν το όριο της μιας ώρας ημερησίως (όπως προβλέπεται από το ισχύον κείμενο) και να εκπέμπουν προγράμματα τηλεαγοράς διάρκειας τριών ωρών κατ' ανώτατο όριο. Τα κανάλια που ασχολούνται αποκλειστικά με την τηλεαγορά δεν θα πρέπει να υπόκεινται σε κανένα ποσοτικό περιορισμό.

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου όσον αφορά το σεβασμό του γενικότερου συμφέροντος όσον αφορά τις εκπομπές τηλεαγοράς. Αυτός είναι ο λόγος για τον οποίο - με την επιφύλαξη όσον αφορά την εφαρμογή άλλων κοινοτικών μέτρων - πρότεινε να επεκταθούν προς την τηλεαγορά οι κανόνες προστασίας των καταναλωτών που προβλέπονται από τα άρθρα 12 μέχρι 16 της οδηγίας 89/552/ΕΟΚ.

Το Κοινοβούλιο, με το νομοθετικό του ψήφισμα που ενέκρινε σε πρώτη ανάγνωση στις 14 Φεβρουαρίου 1996 ((ΕΕ C 65 της 4.3.1996. )), ενέκρινε ορισμένες τροποποιήσεις όσον αφορά την τηλεαγορά οι οποίες έχουν ως στόχο να εξασφαλίσουν ένα ακόμη υψηλότερο επίπεδο προστασίας των καταναλωτών. Η Επιτροπή έχει εκφέρει θετική γνώμη όσον αφορά ορισμένες από αυτές τις τροποποιήσεις. Πρόκειται συγκεκριμένα γι' αυτές που αφορούν τον τύπο και το περιεχόμενο των εκπομπών τηλεαγοράς. Η Επιτροπή θα το λάβει υπόψη της κατά την επεξεργασία της τροποποιημένης πρότασης της.
ΓΡΑΠΤΗ ΕΡΩΤΗΣΗ E-0439/96 υποβολή: Amedeo Amadeo (NI) προς την Επιτροπή (29 Φεβρουαρίου 1996)

Θέμα: MME

Το Ευρωπαϊκό Κοινοβούλιο, στο ψήφισμά του σχετικά με μία συνεκτική στρατηγική στον τομέα της απασχόλησης για την Ευρωπαϊκή Ένωση (Α4-0166/95) ((ΕΕ C 249 της 13.7.1995, σελ. 143. )), κάλεσε την Επιτροπή να επεξεργασθεί ένα ειδικό πρόγραμμα για την κατάρτιση στον τομέα της διαχείρισης των ΜΜΕ.

Μία έρευνα του Συμβουλίου κατέδειξε ότι οι ΜΜΕ δεν έχουν επαρκή γνώση των ευρωπαϊκών οικονομικών κανονισμών και ότι, στον τομέα αυτόν, υπάρχουν σημαντικές διαφορές από το ένα κράτος μέλος στο άλλο.

Λαμβάνοντας υπόψη ότι αυτό το κανονιστικό πλαίσιο πρέπει να είναι γνωστό και προσιτό, προκειμένου να είναι χρήσιμο για τις ΜΜΕ, και διαπιστώνοντας ότι οι προθεσμίες εντός των οποίων οι ΜΜΕ μπορούν να ζητήσουν ενίσχυση, σύμφωνα με αυτούς τους οικονομικούς κανονισμούς της Ευρωπαϊκής Ένωσης, είναι συχνά πολύ σύντομες και θα έπρεπε να καταστούν πιο μακροπρόθεσμες 7 λαμβάνοντας υπόψη ότι η Επιτροπή πρέπει να αφιερώσει περισσότερο χρόνο στη διάδοση της ενημέρωσης σχετικά με τους κανονισμούς σε όλα τα κράτη μέλη, ερωτάται η Επιτροπή εάν δεν πιστεύει ότι έφθασε η στιγμή να δώσει ιδιαίτερη προσοχή στις ΜΜΕ και να δημοσιεύσει το ειδικό πρόγραμμα για την κατάρτιση που προαναφέραμε, λαμβάνοντας επίσης υπόψη το γεγονός ότι μόνον η πραγματική συμμετοχή των ΜΜΕ μπορεί να επιδράσει θετικά στη μείωση της ανεργίας, η οποία αυξάνεται συνεχώς στο σύνολο της Ευρωπαϊκής Ένωσης.

Απάντηση του κ. Παπουτσή εξ ονόματος της Επιτροπής (9 Απριλίου 1996)

Η Επιτροπή παραπέμπει το αξιότιμο μέλος του Κοινοβουλίου στην απάντηση που έδωσε στην γραπτή ερώτηση Ε-3190/95 του κ. Hernandez Mollar ((ΕΕ C 161, 5.6.1996, 8. )).

Επί πλέον, η πρόταση της Επιτροπής περί ενός πολυετούς προγράμματος (1997-2000) υπέρ των μικρομεσαίων επιχειρήσεων (ΜΜΕ) ((Έγγρ. COM (96) 98 τελικό. )) αποσκοπεί στη βελτίωση του χρηματοπιστωτικού περιβάλλοντος και θα επιτρέψει, μετά την έγκρισή του, την εκτέλεση ενεργειών περιορισμένης εμβέλειας στον τομέα της κατάρτισης, ιδίως υπέρ των γυναικών επικεφαλής επιχειρήσεων.
ΓΡΑΠΤΗ ΕΡΩΤΗΣΗ E-0334/96 υποβολή: Sebastiano Musumeci (NI) προς την Επιτροπή (22 Φεβρουαρίου 1996)

Θέμα: Καζίνα στην Ιταλία

Λαμβάνοντας υπόψη ότι στην Ιταλία, σε αντίθεση με άλλες ευρωπαϊκές χώρες, λειτουργούν με άδεια μόνον τέσσερα καζίνα, τα οποία όλα βρίσκονται στο βόρειο τμήμα της χώρας 7

Λαμβάνοντας υπόψη ότι η ιταλική κυβέρνηση έχει επανειλημμένα αρνηθεί την εξουσιοδότηση για το άνοιγμα άλλων καζίνων, αιτιολογώντας την άρνηση αυτή με τον κίνδυνο να αποτελέσουν τα καζίνα αυτά πόλο έλξης για παράνομες δραστηριότητες και για ανακύκλωση «βρώμικου» χρήματος 7

Λαμβάνοντας υπόψη ότι εκατομμύρια ιταλοί εξακολουθούν να συχνάζουν σε παράνομες χαρτοπαικτικές λέσχες, η διεύθυνση και οι δραστηριότητες των οποίων είναι γνωστές σε όλους, άρα και στα όργανα της τάξης 7

Λαμβάνοντας υπόψη ότι ένα καζίνο δημιουργεί κίνητρα για τον τουρισμό και, ενίοτε, παίζει καθοριστικό ρόλο στην επιλογή του προορισμού 7

Δεν πιστεύει η Επιτροπή ότι οι ιταλικές αρχές παραβιάζουν τις διατάξεις που αφορούν τον ελεύθερο ανταγωνισμό στο συγκεκριμένο τομέα, επιτρέποντας μία εκ των πραγμάτων κατάσταση μονοπωλίου υπέρ των καζίνων της Βόρειας Ιταλίας; Δεν πιστεύει η Επιτροπή ότι πρέπει να καταγγείλει την ιταλική κυβέρνηση στο Δικαστήριο για σαφή παραβίαση του κοινοτικού ρυθμιστικού πλαισίου στον τομέα του ελεύθερου ανταγωνισμού;

Απάντηση του κ. Van Miert εξ ονόματος της Επιτροπής (3 Απριλίου 1996)

Στην απόφαση της 24ης Μαρτίου 1994 στην υπόθεση Schindler ((C 275/92, Συλλογή σ. 1039. )), το ΔΕΚ αναγνώρισε ότι η οργάνωση τυχερών παιχνιδιών συνιστά οικονομική δραστηριότητα παροχής υπηρεσιών που εμπίπτει στο πεδίο εφαρμογής των διατάξεων της Συνθήκης ΕΚ. Επιπλέον, το ΔΕΚ διευκρίνισε ότι λόγω των ιδιαίτερων χαρακτηριστικών της εν λόγω δραστηριότητας, επαφίεται στα κράτη μέλη να καθορίσουν τις υποχρεώσεις που συνεπάγεται η προστασία των παικτών και, γενικότερα, η προστασία της κοινωνικής τάξης, λαμβάνοντας υπόψη τις κοινωνικές και πολιτιστικές ιδιαιτερότητες κάθε κράτους μέλους, και να λάβουν τα απαραίτητα μέτρα για την εκπλήρωσή τους. Τα εν λόγω μέτρα πρέπει να είναι ανάλογα του επιδιωκόμενου στόχου και να μην εισάγουν διακρίσεις.

Σύμφωνα με έρευνα της Επιτροπής ((Τυχερά παιχνίδια στην ενιαία αγορά - μελέτη της παρούσας κατάστασης και της κατάστασης της αγοράς, τόμος III, Επιτροπή των Ευρωπαϊκών Κοινοτήτων, 1992. )) στην Ιταλία «δεν υπάρχουν φραγμοί εισόδου στην εν λόγω αγορά, με εξαίρεση τις δύσκολες και επίπονες διαδικασίες έγκρισης για την έκδοση άδειας με κοινοβουλευτικό νόμο. Η ιταλική κυβέρνηση πρέπει να βεβαιώνεται για την τουριστική χρησιμότητα του καζίνου καθώς και για την οικονομική ευρωστία του υποψηφίου. Το κριτήριο της οικονομικής ευρωστίας είναι απροσδιόριστο και κατά συνέπεια υπόκειται σε αυθαίρετη διαδικασία λήψης απόφασης».

Στην παρούσα φάση, η Επιτροπή δεν διαθέτει τεκμηριωμένα στοιχεία για να εκτιμήσει εάν και σε πιο βαθμό το εν λόγω νομικό πλαίσιο έχει οδηγήσει σε μια πρακτική λήψης απόφασης που δεν συμβιβάζεται με τη Συνθήκη ΕΚ και ιδίως τα άρθρα 6 και 90, ώστε να δικαιολογείται μια παρέμβαση της Επιτροπής του είδους που αναφέρει το αξιότιμο μέλος.